b'\n_START_ARTICLE_\nIbn Sahl\n_START_PARAGRAPH_\nIbn Sahl (Bahasa Arab: \xd8\xa7\xd8\xa8\xd9\x86 \xd8\xb3\xd9\x87\xd9\x84\xe2\x80\x8e) (Abu Sa\xca\xbfd al-\xca\xbfAla\xca\xbe ibn Sahl ) (Bahasa Arab: \xd8\xa3\xd8\xa8\xd9\x88 \xd8\xb3\xd8\xb9\xd8\xaf \xd8\xa7\xd9\x84\xd8\xb9\xd9\x84\xd8\xa7\xd8\xa1 \xd8\xa7\xd8\xa8\xd9\x86 \xd8\xb3\xd9\x87\xd9\x84\xe2\x80\x8e) (c. 940\xe2\x80\x931000) ialah seorang ahli matematik, ahli fizik dan jurutera optik Zaman Keemasan Islam yang dikaitkan dengan istana Abbasiyah di Baghdad. Karya Ibn Sahl pada 984 ,On Burning Mirrors and Lenses memaparkan kefahaman beliau tentang bagaimana cermin melengkung dan kanta membengkok dan menumpukan cahaya. Ibn Sahl dikreditkan dengan penemuan pertama hukum pembiasan, yang lazimnya dipanggil Hukum Snell. Beliau menggunakan hukum pembiasan untuk memperoleh bentuk-bentuk kanta yang menumpukan cahaya tanpa penyimpangan geometri, yang dikenali sebagai kanta anaklastik._NEWLINE_Dalam hasil semula rajah dari manuskrip Ibn Sahl, bahagian kritikal adalah segitiga bersudut tegak. Garis sendeng dalaman menunjukkan laluan sinar datang dan garis sendeng luaran menunjukkan lanjutan laluan sinar terbias jika sinar datang bertembung dengan hablur yang permukaannya tegak pada titik dua garis sendeng itu bersilang. Menurut Roshdi Rashed, seorang penulis dan sejarawan sains dan matematik pada Zaman Pertengahan, nisbah panjang garis sendeng yang lebih kecil kepada yang lebih besar adalah angka salingan indeks pembiasan hablur itu._NEWLINE_Bahagian bawah rajah itu menunjukkan perlambangan kanta cembung satah (kanan) dan paksi utamanya (garisan melintang yang bersilang). Kelengkungan bahagian kanta yang cembung membawa semua sinar yang selari dengan paksi melintang (dan menghampiri kanta dari kanan) kepada titik fokus pada paksi di kiri._NEWLINE_Dalam bahagian-bahagian lain karya itu, Ibn Sahl membicarakan cermin parabola, cermin elipsoidal, kanta dwicembung, dan teknik-teknik melukis lengkok hiperbola._NEWLINE_Karya Ibn Sahl digunakan oleh Ibn al-Haitham (965\xe2\x80\x931039), salah seorang ilmuwan Arab teragung dalam optik. Di zaman moden ini, Rashed menemui teks yang berselerakan dalam bentuk manuskrip di dua buah perpustakaan berbeza, sebuah di Teheran, dan satu lagi di Damsyik. Beliau mengumpulkan kembali bahagian-bahagian yang terselamat, menterjemah dan menerbitkannya.'